
Република Србија
УСТАВНИ СУД
Број: Уж-11813/2019
______ 2024. године 
Б е о г р а д


	Уставни суд, Велико веће, у саставу: председник Суда Снежана Марковић, председник Већа и судије Весна Илић Прелић, др Драгана Коларић, др Тамаш Корхец (Korhecz Tamás), Гордана Ајншпилер Поповић, др Владан Петров, др Наташа Плавшић и др Милан Шкулић, чланови Већа, у поступку по уставној жалби С. С. из Београда, на основу члана 167. став 4. у вези са чланом 170. Устава Републике Србије, на седници Већа одржаној 30. новембра 2023. године, донео је

О Д Л У К У

	1. Усваја се уставна жалба С. С. и утврђује да је решењем Прекршајног апелационог суда – Одељење у Крагујевцу Прж. 15854/19 од 17. септембра 2019. године подносиоцу уставне жалбе повређено право на правично суђење, зајемчено одредбом члана 32. став 1. Устава Републике Србије, док се уставна жалба у преосталом делу одбацује.
	2. Поништава се решење Прекршајног апелационог суда – Одељење у Крагујевцу Прж. 15854/19 од 17. септембра 2019. године и одређује да исти суд донесе нову одлуку о жалби подносиоца уставне жалбе изјављеној против решења Прекршајног суда у Чачку Пр. 1115/19 од 8. априла 2019. године.
	3. Одбацује се захтев подносиоца уставне жалбе за накнаду трошкова поступка пред Уставним судом.

О б р а з л о ж е њ е

	1. С. С. из Београда је, 14. новембра 2019. године, преко пуномоћника Д. Љ, адвоката из Београда, Уставном суду изјавио уставну жалбу против решења Прекршајног апелационог суда – Одељење у Крагујевцу Прж. 15854/19 од 17. септембра 2019. године, због повреде начела непосредне примене зајемчених права, начела забране дискриминације, права на правично суђење и права на једнаку заштиту права и на правно средство, из чл. 18, 21, 32. и 36. Устава Републике Србије. Подносилац уставне жалбе је истакао и повреду права и начела из чл. 6, 13. и 14. Европске конвенције за заштиту људских права и основних слобода, као и права из члана 1. Протокола број 12 уз Европску конвенцију.
	Имајући у виду да се одредбе Европске конвенције за заштиту људских права и основних слобода и Протокола уз њу садржински не разликују од одредаба Устава, на чију се повреду позива подносилац уставне жалбе, Уставни суд је постојање повреде означених права и начела ценио у односу на одредбе највишег правног акта у Републици Србији.
	Уставном жалбом се оспорава решење којим је одбијена као неоснована жалба окривљеног, овде подносиоца, изјављена против решења којим је његов захтев за судско одлучивање о издатом прекршајном налогу одбачен као непотписан.
	Подносилац је у уставној жалби, између осталог, истакао да је његов захтев за судско одлучивање неправедно одбачен као непотписан, имајући у виду да је он доставио посебан захтев за судско одлучивање који је уредно потписан, уз који је доставио и оригинал непотписаног прекршајног налога, те да је ова два акта требало посматрати јединствено.
2. Уставни суд је, на седници одржаној 6. априла 2023. године, донео одлуке Уж-7921/2019 и Уж-12922/20 којима је усвојио уставне жалбе И. Н. и Д. З. и утврдио да је решењем Прекршајног апелационог суда Прж. 14423/19 од 4. јула 2019. године подносиоцу И. Н, а решењем Прекршајног апелационог суда – Одељења у Нишу Прж. 23173/20 од 19. новембра 2020. године подносиоцу Д. З. повређено право на приступ суду гарантовано чланом 32. став 1. Устава Републике Србије. Истим одлукама Уставни суд је наложио Прекршајном апелационом суду да донесе нове одлуке о жалбама подносилаца изјављеним против првостепених решења.
	3. Уставни суд је из садржине уставне жалбе и на основу увида у приложене доказе, утврдио следеће:
	- да су наводи уставне жалбе којима се указује на повреду права на правично суђење у основи истоветни наводима који су изнети у уставним жалбама поводом којих је Уставни суд одлучивао у предметима Уж-7921/2019 и Уж-12922/2020;
	- да су разлози на којима се заснива овде оспорено решење садржани и у образложењима судских одлука које су оспорене у предметима Уж-7921/2019 и Уж-12922/2020;
	- да је подносилац уставне жалбе у прекршајном поступку који је претходио уставносудском, био у битно истоветној чињеничној и правној ситуацији као и подносиоци уставних жалби у предметима Уж-7921/2019 и Уж-12922/2020. 
	4. Полазећи од наведеног, Уставни суд је, сагласно одредби члана 89. став. 1. Закона о Уставном суду („Службени гласник РС“, бр. 109/07, 99/11, 18/13-Одлука УС, 40/15-др. закон, 103/15, 10/23 и 92/23), усвојио уставну жалбу и утврдио да је оспореним решењем Прекршајног апелационог суда – Одељење у Крагујевцу Прж. 15854/19 од 17. септембра 2019. године подносиоцу уставне жалбе повређено право на правично суђење, гарантовано чланом 32. став 1. Устава Републике Србије, одлучујући као у првом делу тачке 1. изреке. Оваква одлука је утемељена на разлозима датим у образложењима одлука Уставног суда Уж-7921/2019 и Уж- 12922/20 од 6. априла 2023. године, које су објављене на сајту Уставног суда (www.ustavni.sud.rs).
	Одлучујући о начину отклањања штетних последица, Уставни суд је, сагласно одредби члана 89. став 2. Закона о Уставном суду, поништио оспорено решење Прекршајног апелационог суда – Одељење у Крагујевцу Прж. 15854/19 од 17. септембра 2019. године и одредио да се донесе нова одлука по жалби коју је подносилац уставне жалбе изјавио против решења Прекршајног суда у Чачку Пр. 1115/19 од 8. априла 2019. године, одлучујући као у тачки 2. изреке.
	5. У погледу тврдње о повреди начела и права из чл. 18, 21. и 36. Устава, Уставни суд истиче да није посебно разматрао ове наводе, с обзиром на то да је претходно већ усвојио уставну жалбу и утврдио да је оспореним решењем повређено право подносиоца из члана 32. став 1. Устава. 
	Имајући у виду наведено, Уставни суд је, сагласно одредби члана 36. став 1. тачка 7) Закона о Уставном суду, одбацио уставну жалбу у овом делу, јер нису испуњене Уставом и Законом утврђене претпоставке за вођење поступка, решавајући као у другом делу тачке 1. изреке.  
	6. У погледу захтева подносиоца уставне жалбе за накнаду трошкова на име састава уставне жалбе, Уставни суд подсећа да је у својој досадашњој пракси више пута разматрао наведено питање, те да је заузео начелан став да, у смислу члана 6. Закона о Уставном суду, нема основа за накнаду трошкова поступка пред Уставним судом. Како у конкретном случају не постоје било какве изузетне и посебне околности које би оправдале другачију примену члана 6. став 2. Закона о Уставном суду (видети пресуду у предмету Европског суда за људска права Драган Ковачевић против Хрватске, број представке 49281/15, од 12. маја 2022. године, став 83.), Суд је, сагласно одредби члана 36. став 1. тачка 7) Закона о Уставном суду, одбацио овај захтев, решавајући као у тачки 3. изреке.
	7. Полазећи од свега изнетог, Уставни суд је, на основу одредаба члана 42б став 1. тачка 1), члана 45. тачка 9), члана 46. тачка 9) и члана 47. став 2. Закона о Уставном суду, као и члана 89. Пословника о раду Уставног суда ("Службени гласник РС", број 103/13), одлучио као у изреци.


ПРЕДСЕДНИК ВЕЋА
Снежана Марковић, с.р.


За тачност отправка:

